Príloha č. 1: Vymedzenie pojmov

a)	Regióny cieľa Konvergencia – cieľ akcie pre najmenej rozvinuté členské štáty a regióny podľa nariadenia Rady (ES) č. 1083/2006 z 11. júla 2006, t.j. cieľ ES umožňujúci podporu zo štrukturálnych fondov a Kohézneho fondu pre zaostávajúce regióny, v ktorých hodnota HDP na obyvateľa meraná paritou kúpnej sily a vypočítaná na základe údajov ES v priemere za roky 2000 – 2002 je menšia ako 75 % priemeru EÚ 25.

b)	Mikropodnik, malý a stredný podnik – mikropodnik, malý alebo stredný podnik, ako sú vymedzené v odporúčaní Komisie 2003/361/ES zo 6. mája 2003, ktoré sa týka vymedzenia mikropodnikov, malých a stredných podnikov.

c)	Regióny mimo cieľa Konvergencie – členské štáty a regióny, ktoré nie sú oprávnené v rámci cieľa Konvergencia, umožňujúci podporu územia pokrývajúceho členské štáty a regióny nespadajúce do cieľa Konvergencia definovaného v písm. a).

d)	Organizácia štátnej správy – ministerstvá a ostatné štátne rozpočtové organizácie a štátne príspevkové organizácie.

e)	Organizácia výrobcov – podľa nariadenia Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry. Organizácie výrobcov sú uznávané MP SR na základe žiadosti o uznanie. Ide o organizácie súkromného sektora, pričom žiadateľ je právnickou osobou v zmysle zákona č. 513/1999 Zb. – Obchodný zákonník, iné právne formy sa neuznávajú.

f)	Prijímateľ (Beneficiary) – orgán, organizácia, právnická osoba, fyzická osoba alebo administratívna jednotka, ktorej sú za účelom realizácie  projektu alebo operácie poskytované prostriedky štátneho rozpočtu určené na spolufinancovanie a prostriedky z EÚ.

g)	Súkromný sektor – fyzické a právnické osoby zaoberajúce sa akvakultúrou, fyzické a právnické osoby podnikajúce v oblasti spracovania produktov rybolovu a akvakultúry.

h)	Verejné zdroje – akékoľvek verejné príspevky na financovanie operácií, ktoré pochádzajú z rozpočtu štátu, regionálnych alebo miestnych orgánov, Európskeho spoločenstva, a akékoľvek podobné výdavky. Akýkoľvek príspevok na financovanie operácií, ktorý pochádza z rozpočtu verejnoprávnych orgánov alebo združení jedného alebo viacerých regionálnych alebo miestnych orgánov alebo verejnoprávnych orgánov podľa smernice Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby, sa považuje za verejný príspevok.